Esbjerg: Hash- og narkosælgere opsøger børn i de ældste klasser på Rørkjærskolen, når eleverne samles ved skolen i fritiden.

Op mod 50 unge samles jævnligt ved skolen og hygger sig med boldspil, musik og snak, men i løbet af aftenen og i weekender dukker der også narkosælgere udefra op ved skolen. De sælger stoffer, hvis de unge mennesker er interesserede.

Dette scenarie har flere bekymrede forældre til 8.- og 9.-klasses elever på skolen opridset ved forældremøder ved skolestart efter sommerferien.

Pædagogisk leder på Rørkjærskolen, Lasse Dreier, kan ikke afvise, at der kan være problemer med salg af stoffer uden for skoletid og oplyser, at SSP og lokalpolitiet er informeret om forældrenes bekymring.

- Jeg går da forbi de unge, når jeg har arbejdet sent, og der ser jeg de mange gode aktiviteter, som der foregår med boldspil, musik og hygge. Men jeg er da ikke blind for, at der også kan foregå noget andet uhensigtsmæssigt senere på aftenen. Men det er svært at se, om der er optræk til noget ulovligt, siger Lasse Dreier.